Հարկային համակարգը Ջերսիում

Ջերսին Թագավորական Կախյալ տարածքների () մաս է կազմում է՝ սեփական հարկաբյուջետային քաղաքականությամբ հաներձ, որի միջոցով սահմանվում են իր հարկային դրույքաչափերը: Կղզին ունի «պարզ և կայուն» հարկային համակարգ, որը ժամանակի ընթացքում շատ չի փոխվում: Սա արտացոլվում է այնպիսի հարկային քաղաքականությամբ, որը կոչ է անում «ցածր, լայն, պարզ և արդար» համակարգ ունենալ: Ջերսին չունի ժառանգության, հարստության, կորպորատիվ կամ կապիտալ եկամտի հարկ:

Ջերսիի հարկային համակարգը քննադատվել է որպես հարկերից խուսափելու հնարավորություն ընձեռող համակարգ: Հետևաբար, երկիրը որոշների կողմից անվանվել է «հարկային դրախտ», չնայած այս պիտակը վիճարկվում է։

## Հարկերի տեսակները
### Անձնական հարկ
Ջերսիի բնակիչները պարտավոր են եկամտային հարկ վճարել ամբողջ համաշխարհային եկամտի համար. ոչ ռեզիդենտ բնակիչները պարտավոր են հարկ վճարել Ջերսիում ծագում ունեցող եկամտի և ամբողջ համաշխարհային եկամտի համար, որը փոխանցվում է Ջերսի: Եկամտային հարկի առավելագույն դրույքաչափը զուտ եկամտի 20 տոկոսն է՝ արտոնություններից հետո: Ջերսիում գործում է սահմանային հարկային դրույքաչափի համակարգ. ցածր եկամուտների դեպքում մինչև ազատման սահմանաչափը եկամտի վրա հարկ չի գանձվում, այնուհետև գանձվում է 26 տոկոս: Հարկվում է ստանդարտ և սահմանային դրույքաչափերի միջև ցածր հարկային գումարը:

Ջերսին գործում է հատուկ հարկային համակարգ, որը հայտնի է որպես 2(1)(e) քաղաքականություն՝ «բարձր զուտ կարողություն ունեցող անձանց» համար, որը կարելի է համարել ոսկե վիզայի տիպի համակարգ: Այս համակարգը բնակարանային լիցենզիա է տրամադրում նման անձանց, որոնք պետք է կղզում գնեն բարձր արժեք ունեցող տուն կամ բնակարան: Ջերսիի բոլոր անշարժ գույքի եկամուտները և 850,000 ֆունտ ստեռլինգ այլ եկամուտները հարկվում են 20 տոկոսով: Մնացած եկամուտը գանձվում է 1 տոկոսով։

Մինչև 20-րդ դարը նահանգները Ջերսիի կառավարման ֆինանսավորումը բխում էր անւղղակի հարկերից: Միացյալ Թագավորության հարկերից տարբերվող տուրքերի գանձումը շնորհվել էր Չարլզ II-ի կողմից և մնացել էր Նահանգապետի, դատական ​​կատարածուի և ժյուրիի ժողովի ձեռքում մինչև 1921 թվականը, երբ այդ մարմնի հարկերի բարձրացման լիազորությունները փոխանցվել են Նահանգների ժողովին՝ թողնելով Նահանգապետի, դատական ​​կատարուի և ժյուրիի ժողովին ծառայելու պարզապես որպես ալկոհոլի վաճառքի լիցենզավորման ամբիոն (այս հարկաբյուջետային բարեփոխումը նաև զրկել է փոխնահանգապետին իր մնացած արդյունավետ վարչական գործառույթների մեծ մասից):

Ջերսիում առաջին եկամտային հարկը մտցվել է 1928 թվականին: Եկամտային հարկը գանձվել է Երկրորդ համաշխարհային պատերազմի ժամանակ գերմանացիների կողմից սահմանված 20% ֆիքսված դրույքաչափով: Սակայն Ջերսիի հարկը ամբողջովին ռեգրեսիվ չէ: Ազատման շեմերը կիրառվում են ցածր եկամուտ ունեցողների համար, և հարկային արտոնություններ կան ամուսնացած զույգերի, միայնակ ծնողների, մանկապարտեզների և երեխաների համար:

### Ապրանքների և ծառայությունների հարկ
Պատմականորեն, Ջերսիում ավելացված արժեքի հարկ չի գանձվել, ինչի արդյունքում շքեղության ապրանքները հաճախ ավելի էժան են եղել, քան Մեծ Բրիտանիայում կամ Ֆրանսիայում: Սա խթան է հանդիսացել հարևան երկրներից զբոսաշրջության համար։

Ջերսի նահանգները 2008 թվականին ներմուծել են ապրանքների և ծառայությունների հարկ: Սկզբնապես այն սահմանվել էր 3%, բայց 2011 թվականի հունիսի 1-ին այն բարձրացել է մինչև 5%՝ որպես 2011 թվականի նահանգների բյուջեի մաս: Կղզիաբնակներին աղքատության գծից ցածր ապրելը կանխելու համար Ջերսի նահանգները 2008 թվականի հունվարին ներդրել են եկամտի աջակցության ծառայություն:

Չնայած սա ԱԱՀ-ի մի տեսակ է, եվրոպական ԱԱՀ-ի և Ջերսիի ԱԱՀ-ի միջև կան մի շարք էական տարբերություններ: Այն գանձվում է շատ ավելի ցածր դրույքաչափով, քան Մեծ Բրիտանիայի կամ Ֆրանսիայի ԱԱՀ-ն, ուստի Ջերսին դեռևս կարող է հանդես գալ որպես ցածր հարկերով գնումների իրավասություն որոշակի ապրանքների համար: Այնուամենայնիվ, ԱԱՀ քաղաքականության մեջ շատ ավելի քիչ բացառություններ կան: Օրինակ, Մեծ Բրիտանիայում կանանց հիգիենիկ ապրանքների (տամպոնի հարկ) վրա ԱԱՀ չի գանձվում, մինչդեռ ԱԱՀ-ն դեռևս գործում է Ջերսիում:

Որոշ ապրանքներ ունեն ԱԱՀ զրոյական դրույքաչափ, օրինակ՝ արտահանումը, բնակարանային պայմանները, դեղատոմսային դեղերը, մինչդեռ մյուսները ազատված են հարկից, օրինակ՝ ֆինանսական ծառայությունները, ապահովագրությունը, փոստային ծառայությունները և բարեգործական կազմակերպությունների կողմից մատակարարվող ապրանքները: 135 ֆունտ ստեռլինգից ցածր արժողությամբ ներմուծված ապրանքները նույնպես ազատված են վճարից:

### Շահութահարկ
Ջերսին ունի շահութահարկ։ Բոլոր կորպորացիաների համար ստանդարտ դրույքաչափը 0% է, սակայն Ջերսին շահութահարկից ազատ իրավասություն չէ։ Կարգավորվող ֆինանսական ծառայություններ մատուցող ընկերությունների համար կիրառվում է 10% հարկ, իսկ խոշոր կորպորատիվ մանրածախ առևտրականների, կոմունալ և գույքային եկամուտներ ապահովող ընկերությունների համար՝ առավելագույնը 20% հարկ։

2021 թվականի հունիսի 5-ին համաշխարհային ֆինանսների նախարարները, այդ թվում՝ Մեծ Բրիտանիայի կանցլեր Ռիշի Սունակը, Մեծ յոթնյակի գագաթնաժողովում համաձայնեցին սահմանել 15% նոր գլոբալ նվազագույն հարկային դրույքաչափ (չնայած Մեծ յոթնյակի բոլոր երկրներն ունեն ավելի բարձր հարկային դրույքաչափեր) և ապահովել, որ խոշոր կորպորացիաները, ինչպիսիք են Ամազոնը և Մայքրոսոֆթը, հարկեր վճարեն այն երկրներում, որտեղ գործում են, այլ ոչ թե այնտեղ, որտեղ ունեն իրենց գլխավոր գրասենյակները։ Դա կազդի կղզու վրա և մի քանի տարի կպահանջի դրա իրականացման համար, ինչը նշանակում է, որ Ջերսիի «զրոյական տասը» հարկային քաղաքականությունն այլևս հնարավոր չի լինի։ Մայիսի 16-ին գլխավոր նախարար Ջոն Լե Ֆոնդրեն քննադատել էր Ջո Բայդենի գլխավորած քայլը։ Նախկին սենատոր Բեն Շենտոնն ասել է, որ զրոյական տասը համակարգը մոտենում է իր «ավարտման» ժամկետին, և զրոյական տոկոսադրույքը ամրապնդում է Ջերսիի՝ որպես հարկային դրախտի կերպարը:

### Մաքսային համակարգ
Հարկերը գանձվում են ճանապարհային վառելիքի, տրանսպորտային միջոցների, ալկոհոլի և ծխախոտի վրա և նման են Մեծ Բրիտանիայի ակցիզային հարկերին։

## Սոցիալական ապահովագրություն
Ջերսիի սոցիալական պաշտպանության համակարգը հայտնի է որպես սոցիալական ապահովագրություն: 2004 թվականին Ջերսին սոցիալական պաշտպանության վրա ծախսել է ավելի քիչ, քան ԵՄ ցանկացած երկիր՝ ՀՆԱ-ի 12.3 տոկոսը, չնայած կղզու մեկ շնչի հաշվով ՀՆԱ-ն ավելի բարձր էր, քան Եվրոպայում հաշվարկված միջինը: Սոցիալական ապահովագրության վճարները ֆինանսավորվում են ինչպես աշխատողների, այնպես էլ գործատուների կողմից՝ ամսական եկամուտներից:

2023 թվականի դրությամբ, պետական ​​հիմնական կենսաթոշակը կազմում է շաբաթական 253 ֆունտ ստեռլինգ միայնակ անձանց և 421 ֆունտ ստեռլինգ՝ ամուսնացած զույգերի համար:

COVID-19 համավարակի ընթացքում կառավարությունը ներդրել է համաֆինանսավորվող աշխատավարձի համակարգը՝ բիզնեսին աջակցելու համար:

## Քննադատություններ
Շատերը քննադատել են Ջերսիի վարած հարկային քաղաքականությունը և այն որակել որպես հարկային ապաստարան, թեև որոշ մարդիկ, այդ թվում՝ Ջերսիի կառավարությունը, չեն ընդունում այդ բնութագիրը։

Չնայած կղզու փոքր չափերին՝ այն համարվում է խոշոր օֆշորային գոտի։ Jersey Finance-ը գնահատում է, որ Ջերսիում գտնվող վստահագրերը վերահսկում են 1 տրիլիոն ֆունտ ստեռլինգի ակտիվներ։ Հարկային արդարության ցանցի () համաձայն՝ Ջերսին տառապում է «ֆինանսական անեծքից»։ Այս տերմինն օգտագործվում է նկարագրելու այն, թե ինչպես ցածր հարկային միջավայր ունեցող տարածքները չափից շատ են ապավինում ֆինանսական ոլորտին (որը կազմում է կղզու համախառն արժեքի ավելացման ավելի քան 50%-ը և ապահովում է բնակչության աշխատատեղերի 25%-ը)՝ առանց իրական այլընտրանքային զարգացման ռազմավարության։ Նույնիսկ այսօր Ջերսին խրախուսում է մեծ կարողությամբ անհատներին տեղափոխվել կղզի՝ օգտվելու ցածր հարկային դրույքներից։

Ջերսին երկար պատմություն ունի հարկերից խուսափելու գործում՝ լինելով օֆշորային ֆինանսական ծառայությունների շուկաների նախադրյալներից։ Այն նաև ունի ցածր հարկային և մաքսազերծ տնտեսական գործունեության հարուստ պատմություն։ Ջերսիի աշխարհագրական դիրքը Ֆրանսիայի և Անգլիայի միջև հանգեցրել է ապրանքների մաքսանենգության։ Օրինակ՝ Սեն Բրելադի Ժան Մարտելը կազմակերպել է օղու և հյուսվածքների մաքսանենգություն երկու ուղղությամբ։ 1920-ականներին մեծ կարողությամբ բրիտանացիները տեղափոխվում էին Ջերսի կամ պարզապես իրենց կապիտալն այնտեղ էին տեղափոխում՝ հարկերից խուսափելու համար։

2020-ին Հարկային արդարության ցանցը Ջերսին դասել է իր «շահութահարկային խուսափման տարածման և գլոբալ հարկային համակարգի քանդման մեջ առավել ակտիվ գործող երկրների տասնյակում»՝ 7-րդ հորիզոնականում։ Ֆինանսական գաղտնիության ցուցիչում () այն զբաղեցրել է 16-րդ տեղը՝ ներառվելով «ծայրահեղ վտանգավոր գաղտնիության գոտու» մեջ։ Ջերսին կազմում է համաշխարհային օֆշորային ֆինանսների շուկայի ընդամենը 0.46%-ը՝ համարվում է համեմատաբար փոքր խաղացող։ Ջերսիում իրականացվող ֆինանսական ծառայությունների մեծ մասը հարկային բնույթ ունեն, այսինքն՝ գրանցվում են այնտեղ՝ առանց իրական արժեք ավելացնելու պահանջի։

Tax Research UK-ը նույնպես Ջերսին դասում է հարկային ապաստարանների շարքը՝ վկայակոչելով դրա «կիսատ լուծումներ առաջարկող թափանցիկության պարտավորությունները»։ Ջերսիի ֆինանսական ոլորտը լուսաբանվել է BBC-ի նկարահանած «Հարկեք ինձ, եթե կարող եք» () վավերագրական ֆիլմում՝ եթեր հեռարձակվելով 2009 թվականի փետրվարի 2-ին։

Արձանագրելի է, որ Ջերսիի հարկային համակարգից առավել շահում են մեծ ընկերությունների սեփականատերերը, որոնք առնչվում են կամ օժանդակում են ֆինանսական ոլորտին։ Նրանք չեն վճարում շահութահարկ, բայց օգտվում են կղզու բիզնես միջավայրից։

2020-ին շահութահարկային ապաստարանների ցուցիչը Ջերսին դասել է 8-րդ տեղում՝ 100-ից 100 միավորով՝ որպես շահութահարկային չարաշահումների համար հարմարավետ համակարգ ունեցող երկիր, թեև դրա գլոբալ չափման կշիռը ընդամենը 0.51% էր։

2020-ի դրությամբ Եվրոպական միությունը Ջերսին չի դիտարկում որպես հարկային ապաստարան։ Ջերսին համագործակցում է ԵՄ-ի հետ և կատարում իր հանձնառությունները։ Երբ այդ ցուցակը կազմվել էր 2017-ին, Ջերսին հայտնվել է «մոխրագույն ցուցակում», սակայն 2019-ի մարտին ամբողջությամբ հեռացվել է ցուցակից։ Ջերսին կիրառել է «Տնտեսական բովանդակության մասին» օրենք, ըստ որի՝ ընկերությունները պետք է իրական գործունեություն ծավալեն կղզում, ունենան տեղում ղեկավարում, անձնակազմ, ծախսեր և նյութական ակտիվներ։

ԵՄ Հարկային հարցերի ենթահանձնաժողովի նախագահ Պոլ Թանգը, սակայն, քննադատել է ԵՄ ցուցակը՝ նշելով, որ այն չի ընդգրկում հայտնի հարկային ապաստարաններ՝ ինչպես Ջերսին։ 2021 թվականի հունվարին Եվրոպական խորհրդարանը քվեարկել է՝ սև ցուցակում ընդգրկելու այն երկրները, որոնք օգտագործում են 0% շահութահարկի ռեժիմ, ներառյալ Ջերսին։ Սակայն վերջնական որոշումը կախված է ԵՄ-ի Տնտեսական և ֆինանսական հարցերի խորհրդից։

Նիդեռլանդները, սակայն, Ջերսին դասում է հարկային ապաստարանների շարքը և 2019-ին ընդգրկել են իրենց սև ցուցակում։ Ցուցակում ներառվում են բոլոր այն տարածքները, որտեղ շահութահարկը ցածր է 9%-ից։ Արդյունքում, 2021-ից Ջերսիում գրանցված ընկերությունները պետք է Նիդեռլանդներից ստացած տոկոսների և վարձավճարների համար վճարեն 20.5% հարկ։

Ջերսիի նախկին նախարար Թերի Լե Սյուրը պատասխանել է այդ քննադատություններին՝ հայտարարելով, որ «Ջերսին պատկանում է համագործակցող ֆինանսական կենտրոնների թվին»։ Կղզին ունի հարկային տեղեկատվության փոխանակման համաձայնագրեր 40 երկրների հետ, երկկողմանի հարկային պայմանագրեր մի շարք երկրների հետ (մյուսներն էլ պատրաստ են ստորագրման)։ Jersey Finance-ը՝ կղզու ֆինանսական ոլորտը ներկայացնող մարմինը, Ջերսին հարկային ապաստարան չի համարում, բայց ընդունում է հարկային չարաշահումների առկայությունը։

2013 թվականի սեպտեմբերին Մեծ Բրիտանիայի վարչապետ Դեյվիդ Քամերոնը հայտարարել է, որ այլևս արդար չէ օֆշորային տարածքները, ներառյալ Ջերսին, կոչել հարկային ապաստարաններ, քանի որ նրանք քայլեր են ձեռնարկել արդար և թափանցիկ հարկային համակարգեր ապահովելու ուղղությամբ։ Ջերսիի տեղեկատվական գաղտնիության օրենքը նույնպես ներառում է այնպիսի բացառություններ, որոնք չկան այլ եվրոպական երկրներում, օրինակ՝ վստահագրերի շահառուներին տրամադրվող տվյալների սահմանափակումները։

Jersey Finance-ի պատվերով պատրաստված Capital Economics Ltd.-ի զեկույցի համաձայն՝ Ջերսին հանդիսանում է Մեծ Բրիտանիա հոսող մոտ 500 միլիարդ ֆունտ ներդրումների միջանցք։ Զեկույցում նշվում է, որ Ջերսին զուտ տնտեսական օգուտ է Մեծ Բրիտանիայի համար՝ ապահովելով 250,000-ից մինչև 575,563 աշխատատեղ։ Ներդրումների մոտ 50%-ը գալիս են Լոնդոնի ժամային գոտուց դուրս, և առանց Ջերսիի՝ այդ ներդրումներն, ըստ զեկույցի, կարող էին տեղափոխվել այլ միջազգային ֆինանսական կենտրոններ։
### ԱԱՀ-ից խուսափում
ԱԱՀ-ի բացակայությունը նաև հանգեցրել է պատվերների կատարման արդյունաբերության աճի, որի դեպքում ցածրարժեք շքեղ ապրանքները, ինչպիսիք են տեսաերիզները, ներքնազգեստը և կոնտակտային լինզաները, արտահանվում էին այնպես, որոնց ժամանումից ԱԱՀ չէր վճարվում, այդպիսով իջեցնելով նույն ապրանքների տեղական գները: Մի շարք ընկերություններ, այդ թվում՝ կղզուց դուրս գտնվող Tesco, HMV և Ամազոն ընկերությունները, ինչպես նաև կղզում գործող Play.com և Blahdvd ընկերությունները, կիրառում էին այս մոդելը։

2005 թվականին Ջերսի նահանգները հայտարարել են այս կերպ առևտուր անող ոչ ռեզիդենտ ընկերություններին տրամադրվող լիցենզիաների սահմանափակումների մասին: Ցածրարժեք առաքման արտոնության մեխանիզմ է Նորմանդյան կղզիներից Մեծ Բրիտանիա ԱԱՀ-ից զերծ ներմուծման համար: 2012 թվականի ապրիլին Մեծ Բրիտանիան փակել է այս բացը, ինչը հանգեցրել է կղզու բազմաթիվ բիզնեսների փակմանը և կղզում մի շարք աշխատատեղերի կորստին։

Սոցիալական ապահովության վարչությունը ներդրել է «Վերադարձ աշխատանքի» ծրագիր՝ աշխատատեղերի կորստի հետ կապված խնդիրները լուծելու համար, և Jersey Post-ը ստիպված է եղել զգալի կրճատումներ կրել պատվերների կատարման կրճատման պատճառով: Նահանգները բողոքարկել են Մեծ Բրիտանիայի որոշումը, բայց դա չի հաջողվել։ Նոր կանոնի արդյունքում Մեծ Բրիտանիայի հարկային մարմինները հայտնել են Նորմանդյան կղզիներից ներմուծման ԱԱՀ-ի 200% աճի մասին, որը գնահատվում է տարեկան 95 միլիոն ֆունտ ստեռլինգ:

## Ծանոթագրություններ

Կատեգորիա:Հարկում
Կատեգորիա:Հարկումը ըստ երկրի